**Headbangers Symphony** on heavy metal -yhtye Acceptin kitaristin Wolf Hoffmannin toinen sooloalbumi. Se julkaistiin 1. heinäkuuta 2016. Levyllä on 11 klassisen musiikin säveltäjien teosta, jotka on sovitettu neoklassisen metallimusiikin tyyliin.

Säveltäminen ja nauhoitukset
----------------------------

Albumin tekeminen kesti lähes kymmenen vuotta. Hoffmann oli ehtinyt aloittaa levyn tekemisen ennen Acceptin paluuta vuonna 2009. Työ yhtyeessä piti hänet kiireisenä, eikä hän ennättänyt työskennellä albumin parissa kuin muutaman viikon kerrallaan kiertueiden ja Acceptin albumien välissä. *Headbangers Symphonya* jouduttiinkin siksi työstämään useassa osassa vuosien varrella.

Hoffmann sovitti Beethovenin, Musorgskin, Bizet’n, Vivaldin, Albinonin, Mozartin, Tšaikovskin, Puccinin, Massenet’n ja Bachin säveltämistä teoksista metalliversioita, jotka italialainen pianisti Melo Mafali nuotitti orkesterille sopivaksi. Hoffmann soitti ja lauloi Mafalille saamansa teema- ja sovitusideat, jotka Mafali tulkitsi pianolla ja kirjoitti ne ylös.

Hoffmann on kertonut, että haastavinta oli sopivien, helposti metaliksi kääntyvien teosten löytäminen. Kun sopivat kappaleet olivat löytyneet, hänelle helpoin osuus eli riffien keksiminen. Työ oli pääasiassa kappaleiden rakentamista ja sovittamista ja vain vähäisemmässä määrin säveltämistä. Hoffmann pitäytyi tunnetuissa kappaleissa, joista osassa hän käytti vain jotain tiettyä lyhyttä osuutta ja sävelsi sen ympärille riffit ja omia teemojaan. Muun muassa kappaleisiin "Air on the G String", "Meditation" ja "Adagio" hän ei uudelleensovittanut mitään, vaan soitti ne sellaisenaan yrittäen tulkita sähkökitarallaan alun perin viululle tai laululle sävellettyä melodiaa.

Levy on nauhoitettu pääasiassa Wolf Hoffmannin kotistudiossa Nashvillessä lukuun ottamatta Tšekin kansallisen sinfoniaorkesterin osuuksia, jotka on nauhoitettu Prahassa.

Musiikki
--------

Vaikka valtaosa neoklassisen metallimusiikin soittajista on suuntautunut barokkimusiikkiin, Wolf Hoffmann keskittyy albumilla enimmäkseen romantiikan kauden sävellyksiin.

Albumilla on kaksi raskasta sovitusta Beethovenin teoksista. Albumin avaa "Scherzo", joka on toinen osa Beethovenin sinfoniasta numero 9 (d-molli op. 125). Hoffmann oli aiemmin käyttänyt sinfoniasta poimittua riffiä Acceptin *Blood of the Nations* -albumin kappaleessa "Teutonic Terror". Toinen sovitus Beethovenia on "Pathétique" eli pianosonaatti nro 8 ("Pateettinen sonaatti"). Myös sovitus Modest Musorgskin ohjelmallisesta orkesteriteoksesta "Night On Bald Mountain" eli *Yö autiolla vuorella* on raskas metalliversio.

Kolmas kappale on "Je Crois Entendre Encore", joka on sovitus Georges Bizet’n oopperasta *Helmenkalastajat*. Toinen albumin oopperasovituksista on aaria "Un bel dì vedremo" Puccinin oopperasta *Madama Butterfly*. Edellä mainittujen lisäksi albumin tunnelmallisiin ja rauhallisiin kappaleisiin kuuluvat tulkinnat Massenetin soolosta viululle ja orkesterille kirjoitetusta kohtauksesta "Meditation" oopperasta *Thaïs*, Albinonin kappaleesta "Adagio" sekä Bachin teoksesta "Air g-kielellä".

Sovitus Vivaldin "Konsertosta kahdelle sellolle g-molli" sekä Mozartin Sinfoniasta nro 40 g-molli (KV 550) kuuluvat albumin nopeisiin ja raskaisiin, metallisimpiin kappaleisiin. "Swan Lake" on alkuperäistä nopeampi sovitus Tšaikovskin baletista *Joutsenlampi*.

Levylle nauhoitettiin myös 12:s kappale "Dance of the Knights", mutta tämä sovitus Prokofjevin *Romeo ja Julia* -baletista jouduttiin jättämään pois, koska sen julkaisuun ei saatu lupaa riittävän ajoissa.

Julkaisu ja vastaanotto
-----------------------

Levy-yhtiö Nuclear Blast julkaisi albumin 1. heinäkuuta vuonna 2016. Kappale "Scherzo" julkaistiin singlenä YouTubessa 6. kesäkuuta ja video kappaleesta "Night On Bald Mountain" 1. heinäkuuta vuonna 2016. Albumi nousi Sveitsissä sijalle 75 ja Saksassa sijalle 90.

Albumi sai hyvän vastaanoton kriitikoilta. He totesivat Wolf Hoffmannin tehneen kypsän ja intohimoisen albumin, joka tuo esille hänen sävellys-, sovitus- ja soittotaitonsa sekä omistautumisensa artistina. Arvosteluissa arvostettiin klassisen musiikin onnistunutta sovitusta metalimusiikiksi. Hoffmannin katsottiin onnistuneen ratkaisemaan hyvin haasteen, joka syntyy kun klassisessa musiikissa usein käytetty 3/4-tahtilaji joudutaan sovittamaan heavy metal -musiikissa yleisesti käytettyyn 4/4-tahtilajiin.

Albumia pidettiin Hoffmannin ensimmäistä *Classical*-sooloalbumia raskaampana ja enemmän metalimusiikkiin painottuvana. *Headbangers Symhonya* kuvattiin tasapainoiseksi kokoelmaksi pehmeitä ja täyteläisiä sekä raskaita ja energisiä kappaleita. Musiikkia sanottiin tunnelmalliseksi ja taitavasti soitetuksi. Albumin tuotantoa ja soundimaailmaa pidettiin hyvin tehtynä.

Muutamat kriitikot nostivat esille sen, että albumille on vaikeaa löytää kohdeyleisöä. Musiikkia ei pidetty metallina eikä klassisena musiikkina, ja näiden kahden musiikkityylin yhdistämisestä toisiinsa ei nähty tuovan lisäarvoa.

Kappaleet
---------

1. Scherzo – 5.22
2. Night On Bald Mountain – 4.22
3. Je Crois Entendre Encore – 4.17
4. Double Cello Concerto in G Minor – 3.31
5. Adagio – 5.45
6. Symphony No. 40 – 4.10
7. Swan Lake – 4.45
8. Madame Butterfly – 3.57
9. Pathétique – 5.40
10. Meditation – 4.04
11. Air on the G String – 2.50

Kokoonpano
----------

* Wolf Hoffmann – kitara
* Peter Baltes ja Matthias Rethmann – basso ("Symphony No. 40", "Air on the G String")
* John Billings – basso ("Double Cello Concerto in G Minor")
* Melo Mafali – kosketinsoittimet

* Jason Bowld ja Pat McDonald– rummut ("Scherzo", "Symphony No. 40")
* Tšekin kansallinen sinfoniaorkesteri

Arvostelut
----------

* MetalShockFinland: 10/10 tähteä
* Blabbermouth: 8/10
* MetalTemple: 5/5 tähteä
* DesibelGeek: 8/10 tähteä
* Inferno: 4/5 tähteä
* Metal Wani: 7,5/10
* Metal Gods: 9/10
* Loud: 93%
* Metal.de: 4/10

Lähteet
-------

1. ↑
2. ↑
3. ↑
4. ↑
5. 1 2 3 4  Toimittaja: Arto Mäenpää: Acceptin Wolf Hoffmann: "Ihmettelen vieläkin, kuinka nousimme Suomessa albumilistan kärkeen." *KaaosZine*.  8.6.2016. Viitattu 15.10.2019.
6. 1 2 3  Stargazer: Interview With Wolf Hoffmann: Talks New Album, Video And One Missing Song *Metalshockfinland*.  23.6.2016. Viitattu 24.12.2018.
7. ↑  Wolf Hoffman - Accept *metalexiles.com*. Viitattu 16.10.2019. (englanniksi)
8. 1 2 3  Wolf Hoffmann: Accept guitarist Wolf Hoffmann's top 11 pieces of classical music *Louder*.  18.6.2016. Viitattu 24.12.2018.
9. ↑  Andrew Slaidins: Wolf Hoffmann - The Headbangers Symphony Interview *Rock'N'Roll Damntation*.  30.6.2016.  Arkistoitu 25.12.2018. Viitattu 24.12.2018.
10. 1 2 3 4 5  Review: Wolf Hoffmann "Headbangers Symphony" 2016 *Metal Shock Finland (World Assault )*.  25.5.2016. Viitattu 15.10.2019. (englanniksi)
11. 1 2  WOLF HOFFMANN (Accept) – Headbangers Symphony (2016) – 0dayrox *0dayrox.org*.  Arkistoitu 15.10.2019. Viitattu 15.10.2019. (englanniksi)
12. 1 2  Lady Cat: WOLF HOFFMANN - Headbangers Symphony | Review bei Stormbringer *Stormbringer*. Viitattu 16.10.2019. (saksaksi)
13. ↑  Blabbermouth: Headbangers Symphony - WOLF HOFFMANN *BLABBERMOUTH.NET*.  20.8.2016. Viitattu 15.10.2019.
14. ↑   (Arkistoitu – Internet Archive)
15. ↑  Blabbermouth: ACCEPT Guitarist WOLF HOFFMANN Releases First Single From 'Headbangers Symphony' *BLABBERMOUTH.NET*.  6.6.2016. Viitattu 15.10.2019.
16. ↑  Blabbermouth: ACCEPT Guitarist WOLF HOFFMANN: Official Video For 'Night On Bald Mountain' Song *BLABBERMOUTH.NET*.  1.7.2016. Viitattu 15.10.2019.
17. ↑  Wolf Hoffmann - Headbangers Symphony - hitparade.ch *hitparade.ch*. Viitattu 16.10.2019.
18. 1 2  Wolf Hoffmann Album Review: "Headbangers Symphony" - METAL GODS TV *metalgodstv.com*. Viitattu 16.10.2019. (englanniksi)
19. 1 2  Wolf Hoffman: Headbangers Symphony | Album Reviews *Loud*.  15.7.2016.  Arkistoitu 16.10.2019. Viitattu 16.10.2019. (englanniksi)
20. 1 2  jlegg: Metal-Temple.com :: Wolf Hoffmann - Headbanger's Symphony (CD Review) *www.metal-temple.com*.  Arkistoitu 24.12.2018. Viitattu 16.10.2019. (englanniksi)
21. ↑  Chad SchulzSelf-proclaimed Expert at Some, Master of None: Film Aficionado, T. V. Addict, Metalhead, Photographer, Computer Veteran: Album Review: Wolf Hoffman – Headbangers Symphony *Chad R Schulz*.  Arkistoitu 16.10.2019. Viitattu 16.10.2019. (englanniksi)
22. 1 2  Lauri Kujanpää: Raskasta klassista musiikkia sähköisillä kielisoittimilla esitettynä – arviossa Wolf Hoffman *Inferno.fi*. Viitattu 16.10.2019.
23. ↑  Carl Neumann: [ALBUM REVIEW WOLF HOFFMAN, ‘HEADBANGERS SYMPHONY’] *HEAVY Magazine - Music, Interviews, Reviews, Podcasts, Shop, News and more...*.  1.8.2016. Viitattu 16.10.2019. (englanniksi)
24. 1 2  REVIEW: WOLF HOFFMANN - "Headbangers Symphony" » Metal Wani *Metal Wani*.  26.6.2016. Viitattu 16.10.2019. (englanniksi)
25. ↑  Gabriel: Wolf Hoffmann – Headbangers Symphony *Metal Blast!*.  4.7.2016.  Arkistoitu 16.10.2019. Viitattu 16.10.2019. (englanniksi)
26. 1 2  Wolf Hoffmann - Headbangers Symphony Review • metal.de *metal.de*. Viitattu 16.10.2019.
27. ↑  Blabbermouth: Headbangers Symphony - WOLF HOFFMANN *BLABBERMOUTH.NET*.  20.8.2016. Viitattu 16.10.2019.
28. ↑

Aiheesta muualla
----------------

* (englanniksi)